Na temelju članka 49. stavak 1. Zakona o predškolskom odgoju i obrazovanju („Narodne novine“, broj 10/97, 107/07, 94/13 i 98/19) te članka 31. Statuta Općine Vidovec („Službeni vjesnik Varaždinske županije“ broj 04/18), Općinsko vijeće Općine Vidovec, na 27. sjednici održanoj dana 28. prosinca 2020. godine, donosi

**ODLUKU**

**o utvrđivanju mjerila za sufinanciranje djelatnosti ustanova**

**predškolskog odgoja**

**Članak 1**.

Ovom Odlukom utvrđuju se mjerila kojima se osiguravaju sredstva za financiranje javnih potreba u djelatnosti predškolskog odgoja i obrazovanja na području Općine Vidovec, a koju djelatnost obavlja Dječji vrtić „Škrinjica“, Vidovec (u daljnjem tekstu: Dječji vrtić), mjerila za sudjelovanje roditelja - korisnika usluga (u daljnjem tekstu: korisnici usluga) u punoj mjesečnoj cijeni usluge Dječjeg vrtića, pravo na pomoć u sufinanciranju cijene usluge koju snose korisniciuslugaDječjeg vrtića i druga pitanja vezana uz sufinanciranje djelatnosti ustanova predškolskog odgoja.

Odredbe ove Odluke koje se odnose na roditelje na odgovarajući način se primjenjuju i na skrbnike djece koja pohađaju Dječji vrtić.

**Članak 2.**

U Dječjem vrtiću se ostvaruju sljedeći programi:

- redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima (dalje: redoviti program)

- program male škole.

Dječji vrtić može provoditi i ostale programe predškolskog odgoja.

**Članak 3.**

Osnova za utvrđivanje potrebnih sredstava za djelatnost predškolskog odgoja i obrazovanja djece predškolske dobi u Dječjem vrtiću utvrđuje se u visini ukupnih godišnjih prihoda i rashoda na temelju procijenjenog godišnjeg broja korisnika usluga za kalendarsku godinu.

Puna mjesečna cijena usluge Dječjeg vrtića (ekonomska cijena) koja se na taj način utvrđuje obuhvaća rashode koji su definirani Državnim pedagoškim standardom predškolskog odgoja i naobrazbe i stvarne rashode provedbe svakog pojedinog programa.

**Članak 4.**

Ekonomska cijena za korištenje redovitih programa njege, odgoja, obrazovanja, zdravstvene zaštite, prehrane i socijalne skrbi koji se provode u Dječjem vrtiću iznosi 1.900,00 kuna, do izmjene sukladno kriterijima na temelju kojih se utvrđuje ta cijena.

Korisnik usluge Dječjeg vrtića koji ima prebivalište na području Općine Vidovec sudjeluje u plaćanju pune mjesečne cijene usluga Dječjeg vrtića kako slijedi:

|  |  |  |  |
| --- | --- | --- | --- |
| **Program** | **Ekonomska cijena (kn)** | **Iznos sufinanciranja (kn)** | |
| **Općina Vidovec** | **Korisnik usluge** |
| **Redoviti 10-satni program** | 1.900,00 | 1.100,00 | 800,00 |

Pravo na sufinanciranje cijene usluge Dječjeg vrtića koju snose korisnici usluge Dječjeg vrtića ostvaruju roditelji odnosno skrbnici uz uvjet da dijete i barem jedan od roditelja odnosno skrbnika ima prebivalište na području Općine Vidovec.

Program predškole obvezan je za svu djecu u godini dana prije polaska u osnovnu školu, s tim da je za djecu koja pohađaju Dječji vrtić integriran u redoviti program predškolskog odgoja Dječjeg vrtića. Općina Vidovec će osigurati provođenje programa predškole za djecu koja nisu uključena u redoviti program predškolskog odgoja te je isti za roditelje besplatan.

**Članak 5.**

Prioritet prilikom upisa u programe predškolskog odgoja ustanove Dječjeg vrtića imaju djeca sa prebivalištem na području Općine Vidovec.

Iznimno, ako su zadovoljene potrebe djece s prebivalištem na području Općine Vidovec za ostvarivanjem programa predškolskog odgoja i obrazovanja, Dječji vrtić može upisivati i djecu koja nemaju prebivalište na području Općine Vidovec.

Korisnik usluga Dječjeg vrtića koji ima prebivalište na području druge jedinice lokalne samouprave sudjeluje u cijeni usluga Dječjeg vrtića u iznosu razlike između cijene koju podmiruje jedinica lokalne samouprave u kojoj korisnik usluga ima prebivalište i pune mjesečne cijene usluga Dječjeg vrtića.

Ako jedinica lokalne samouprave u kojoj korisnik usluga ima prebivalište ne sufinancira mjesečnu cijenu usluga Dječjeg vrtića, punu mjesečnu cijenu usluga Dječjeg vrtića, iz članka 4. stavka 1. ove Odluke, korisnik usluga Dječjeg vrtića snosi sam.

**Članak 6.**

Za djecu roditelja koji imaju prebivalište na području Općine Vidovec, sufinancirati će se smještaj u predškolskim ustanovama na način da Općina Vidovec prioritetno sufinancira smještaj djece u Dječjem vrtiću.

Iznimno od stavka 1. ovog članka, općinski načelnik može odobriti sufinanciranje u drugim ustanovama za pojedinu pedagošku godinu iz posebno opravdanih razloga.

**Članak 7.**

Ukoliko su smještajni kapaciteti Dječjeg vrtića popunjeni, Općina Vidovec će sufinancirati provođenje programa predškolskog odgoja i obrazovanja u predškolskim ustanovama osnivača sa sjedištem na području drugih jedinica lokalne samouprave, ako se ispune kumulativno slijedeći uvjeti:

- da se radi o djetetu predškolske dobi, koje u redovnom upisnom roku nije ostvarilo pravo na upis u redoviti program Dječjeg vrtića zbog nedovoljnog kapaciteta za smještaj u Dječjem vrtiću,

- da se radi o djetetu čija su oba roditelja, odnosno samohrani roditelj zaposlen/i ili imaju status redovitog studenta,

- da se radi o djetetu i roditeljima koji imaju prebivalište na području Općine Vidovec.

**Članak 8.**

Ispunjavanje uvjeta iz članka 7. ove Odluke dokazuje se dostavom slijedećih dokumenata:

- potvrda ili rješenje Dječjeg vrtića kojima se utvrđuje da dijete nije ostvarilo pravo na upis u program u redovnom upisnom roku,

- potvrda poslodavca da su roditelji, odnosno samohrani roditelj djeteta u radnom odnosu,

- potvrda fakulteta da roditelji odnosno samohrani roditelj djeteta ima status redovitog studenta,

- preslika osobne iskaznice ili uvjerenja o prebivalištu za roditelje i dijete,

- potvrda o upisu u program predškolskog odgoja i obrazovanja dječjeg vrtića drugih osnivača.

**Članak 9.**

Visina sufinanciranja programa predškolskog odgoja i obrazovanja za djecu s područja Općine Vidovec kod drugih osnivača, iznosi 650,00 kuna mjesečno po djetetu.

Sredstva za smještaj djece u predškolskim ustanovama kod drugih osnivača Općina Vidovec će doznačivati na račun predškolske ustanove u kojoj je dijete smješteno, temeljem mjesečnih obračuna predškolske ustanove sa navedenim imenima korisnika i njihovim adresama.

**Članak 10.**

Mjesečno sudjelovanje korisnika usluga s prebivalištem na području Općine Vidovec u punoj mjesečnoj cijeni usluga Dječjeg vrtića, utvrđeno u smislu članka 4. ove Odluke smanjuje se kako slijedi:

- korisniku usluga Dječjeg vrtića iznos sudjelovanja u mjesečnoj cijeni usluga Dječjeg vrtića smanjuje se za drugo dijete za 20 %, za treće dijete i svako sljedeće za 30% pod uvjetom da su djeca upisana u Dječji vrtić i da su članovi istog kućanstva;

- samohranom roditelju-korisniku usluga Dječjeg vrtića cijena usluga umanjuje se za 25 %. Pod pojmom samohranog roditelja podrazumijeva se roditelj koji sam skrbi za svoje dijete i uzdržava ga, sukladno zakonu kojim se uređuje socijalna skrb,

- korisniku usluga Dječjeg vrtića sa statusom hrvatskog ratnog vojnog invalida iz Domovinskog rata iznos sudjelovanja u mjesečnoj cijeni usluga Dječjeg vrtića umanjuje se za 30 %;

- korisniku usluga Dječjeg vrtića koji koristi prava iz socijalne skrbi, uz dokaz o primanju socijalne pomoći, cijena usluga Dječjeg vrtića smanjuje se za 70 %;

- korisniku usluga Dječjeg vrtića koji radi korištenja godišnjeg odmora tijekom 7. ili 8. mjeseca ne koristi usluge Dječjeg vrtića, cijena usluge Dječjeg vrtića umanjuje se za cijenu toplog obroka po danu.

Cijena toplog obroka utvrđuje se u iznosu od 10,00 kuna dnevno po djetetu.

Ukoliko korisnik usluge za dijete ostvaruje pravo na umanjenje u mjesečnoj cijeni usluga Dječjeg vrtića po osnovi više kriterija iz stavka 1. ovog članka, tada za to dijete ima pravo na umanjenje u mjesečnoj cijeni usluge Dječjeg vrtića koje je za njega povoljnije.

**Članak 11.**

Pravo na umanjenje u mjesečnoj cijeni usluga Dječjeg vrtića iz članka 10. ove Odluke utvrđuje Dječji vrtić na temelju odgovarajuće dokumentacije koju dostavlja korisnik usluge uz zahtjev za upis djeteta, odnosno u roku od 15 dana od nastanka promjene koja utječe na ostvarivanje prava na umanjenje u mjesečnoj cijeni usluga Dječjeg vrtića.

U slučaju smanjenja sudjelovanja korisnika usluga u mjesečnoj cijeni usluga Dječjeg vrtića temeljem oslobođenja navedenih u stavku 1. prethodnog članka, razlika do pune mjesečne cijene usluga Dječjeg vrtića podmiruje se iz Proračuna Općine Vidovec.

**Članak 12.**

Sudjelovanje korisnika usluga u mjesečnoj cijeni usluga Dječjeg vrtića, utvrđeno u smislu članka 4. ove Odluke, smanjuje se za cijenu toplog obroka po danu u slučaju kada je dijete bolesno više od 8 dana, a najduže do 3 mjeseca, o čemu korisnik usluga dostavlja liječničku potvrdu.

Ako je dijete bolesno do tri mjeseca u kontinuitetu, ravnatelj Dječjeg vrtića predlaže Upravnom vijeću mogućnost ispisa djeteta iz programa Dječjeg vrtića.

**Članak 13.**

Dječji vrtić obračunava sudjelovanje korisnika usluga Dječjeg vrtića na temelju mjesečnih očevidnika o prisutnosti djece u Dječjem vrtiću.

Na temelju obračuna iz stavka 1. ovog članka Dječji vrtić dostavlja račun svakom korisniku usluga najkasnije do 10-tog dana u tekućem mjesecu za tekući mjesec, a koji korisnik usluga treba platiti u roku od 10 dana od primitka.

Ispis djeteta iz Dječjeg vrtića korisnik usluge može realizirati zadnjim danom u mjesecu, ukoliko je to najavio najmanje trideset dana ranije. Ispis djeteta obavlja se pismenim putem sa zadnjim danom u mjesecu. Za trajanje ispisnog roka (trideset dana) roditelji su dužni podmiriti troškove Dječjem vrtiću, bez obzira na (ne)dolaske djeteta u Dječji vrtić.

Ukoliko korisnik usluga Dječjeg vrtića tokom pedagoške godine ispiše dijete iz Dječjeg vrtića, gubi pravo ponovnog upisa djeteta u Dječji vrtić sljedećih godinu dana.

**Članak 14.**

Dječji vrtić u skladu s odredbama ove Odluke, sa korisnicama usluga zaključuje ugovor u kojemu se definiraju prava i obveze ugovornih strana, a naročito mjesečni iznos cijene usluge i rokovi plaćanja, prava i obveze ugovornih strana u slučaju nepridržavanja odredbi ugovora.

Cijena usluge prihod je Dječjeg vrtića i uplaćuje se na žiro račun istog.

**Članak 15.**

Da bi se ostvarilo pravo na sufinanciranje provođenja programa predškolskog odgoja i obrazovanja za djecu s područja Općine Vidovec, Dječji vrtić treba na početku pedagoške godine dostaviti Općini Vidovec slijedeće:

- spisak upisane djece sa područja Općine Vidovec za tekuću pedagošku godinu

- presliku zahtjeva za upis ili ugovora s roditeljima za svako upisano dijete

- presliku osobne iskaznice roditelja za svako upisano dijete.

**Članak 16.**

Na temelju dobivene dokumentacije općinski načelnik će na početku svake pedagoške godine donijeti Odluku o sufinanciranju provođenja programa predškolskog odgoja i obrazovanja za djecu s područja Općine Vidovec u Dječjem vrtiću.

Zahtjev za doznaku sredstava iz Proračuna Općine Vidovec za sufinanciranje provođenja programa predškolskog odgoja i obrazovanja, Dječji vrtić dostavlja Općini Vidovec do 15. dana u mjesecu za tekući mjesec.

Dječji vrtić je dužan u roku od osam dana prijaviti Općini Vidovec svaku promjenu koja može utjecati na iznos sredstava kojima Općina Vidovec sufinancira provođenje programa predškolskog odgoja i obrazovanja u Dječjem vrtiću.

**Članak 17.**

Dječji vrtić će 01.01.2021. godine nastaviti sa provođenjem programa predškolskog odgoja i obrazovanja na novoj lokaciji, u Vidovcu, ulici Vladimira Nazora 11, čime se povećava kapacitet smještaja djece u Dječjem vrtiću.

Postojećim korisnicima usluga programa predškolskog odgoja kod drugih osnivača, kojima Općina Vidovec već sufinancira provođenje programa redovitog predškolskog odgoja, odobrava se korištenje usluge istih sve do ispisa djece iz redovitog programa predškolskog odgoja, kako bi se u što većoj mjeri smanjio nepovoljan utjecaj na dijete zbog promjene vrtićkog okruženja, bez obzira na popunjenost kapaciteta za smještaj djece u Dječji vrtić.

Općina Vidovec će u slučaju iz prethodnog stavka nastaviti sa sufinanciranjem mjesečnog iznosa cijene usluge kod drugih osnivača u iznosu od 650,00 mjesečno po djetetu.

**Članak 18.**

Ovom Odlukom stavlja se van snage Odluka o utvrđivanju mjerila za naplatu usluga Dječjeg vrtića „Škrinjica“ Vidovec od roditelja – korisnika usluga („Službeni vjesnik Varaždinske županije“ broj 30/14, 44/14 i 7/15).

**Članak 19.**

Ova Odluka stupa na snagu prvog dana od dana objave u „Službenom vjesniku Varaždinske županije“.

KLASA: 601-01/20-01/14

URBROJ: 2186/10-01/1-20-01

Vidovec, 28. prosinca 2020.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek